เตือนภัยประชาชน ระวังถูกแท็กเฟซบุ๊ก รวดเดียวนับ 100 คน พร้อมภาพข่าวอุบัติเหตุ หรือภาพลามก อย่ารับแท็กเด็ดขาด
พันตำรวจเอก ศิริวัฒน์ ดีพอ รองโฆษกสำนักงานตำรวจแห่งชาติ เปิดเผยว่า  ช่วงนี้ในเฟซบุ๊กของประชาชน อาจจะมีคนที่เป็นเพื่อน หรือไม่ใช่เพื่อน แท็กเฟซบุ๊ก  พร้อมกับผู้อื่นอีกหลายสิบคน ซึ่งข้อมูลที่ส่งมาประกอบด้วยลิงก์ภาพข่าวอุบัติเหตุ? หรือภาพข่าวลักษณะลามกอนาจาร ทั้งจากสำนักข่าวมีชื่อและไม่มีชื่อ หากหลงกดเข้าไปดูจะพบว่า มีหน้าต่างให้กรอกอีเมล์และพาสเวิร์ดเข้าเฟซบุ๊กใหม่ ซึ่งเป็นเรื่องที่อันตรายมาก เพราะลิงก์ดังกล่าว เป็นลิงก์หลอกลวง ที่แฮกเกอร์สร้างมาหลอกลวงให้เรากรอกข้อมูลส่วนตัว เพื่อเข้าถึงบัญชีเฟซบุ๊กของเราได้ ก่อนจะเปลี่ยนรหัสและอาจเอาบัญชีเฟซบุ๊กของเราไปกระทำความผิด เช่น หลอกยืมเงินเพื่อนในเฟซบุ๊กของเรา หรือนำไปหลอกลวงฉ้อโกงผู้อื่น เป็นต้นฝากเตือนประชาชนที่พบว่า บัญชีเฟซบุ๊กตัวเองถูกแท็กในลักษณะดังกล่าว ไม่ควรกดเข้าไปดู หรือกรอกอีเมลกับรหัสผ่านอย่างเด็ดขาด เพราะอาจตกเป็นเหยื่อของแฮกเกอร์ แต่หากถูกแฮกเฟซบุ๊กไปแล้วและไม่สามารถเข้าเฟซบุ๊กตัวเองได้ ให้ปฏิบัติการ 3 แจ้ง คือ แจ้ง (Report) เฟซบุ๊ก เพื่อให้เฟซบุ๊กกู้คืนบัญชีกลับมาให้เรา, แจ้งเพื่อนของเราในทุกช่องทางว่าเฟซบุ๊กเราถูกแฮกและแจ้งความกับพนักงานสอบสวนที่สถานีตำรวจ ได้ตลอด 24 ชั่วโมง